Zápisnica

zo zasadnutia  Komisie školstva, kultúry a športu Miestneho zastupiteľstva mestskej časti Bratislava - Ružinov
zo dňa 25. 8. 2016

Prítomní: PaedDr. Mária Barancová, Ing. Martin Patoprstý, Mgr. Petra Palenčárová, 
                  Mgr. Art. Tomáš Manina, JUDr. Michal Sygút - prednosta  MÚ
                   
Neprítomní: Bc. Radovan Bajer,– ospr. MVDr. Marián Gajdoš – ospr., PaedDr. Ján Filc – 
                        ospr.

 PROGRAM:  
1. Otvorenie, privítanie členov komisie
2. Základné informácie riaditeľky,  PhDr. Dariny Horákovej, o plánovanej rekonštrukcii 
    priestorov knižnice
3. Prehliadka poškodených priestorov
4. Záver

K bodu 1:

     Prítomných privítala a pracovné stretnutie otvorila PaedDr. Mária Barancová, predsedníčka komisie. Poďakovala vedeniu Knižnice Ružinov za milé prijatie a za možnosť  uskutočniť pracovné stretnutie na pôde knižnice. Zvlášť privítala JUDr. Sygúta, prednostu MÚ. Pán prednosta prítomných stručne oboznámil so svojím doterajším pôsobením. Členovia komisie súhlasili s obsahom  programu, ktorého body sa mali prerokovať. 

K bodu 2:
     
      Riaditeľka knižnice, PhDr. Horáková, prítomným poskytla základné informácie o Knižnici Ružinov na Tomáškovej ulici. Poďakovala PaedDr. Barancovej za iniciovanie riešenia situácie, ktorá v knižnici pretrváva už niekoľko rokov. Podrobne rozobrala problém zatopenia a s tým súvisiacu tvorba plesní v priestoroch Knižnice, hovorila o ohrození zdravia zamestnancov, ktorí v tomto zdravotne nevhodnom prostredí pracujú. Opísala postupy a práce  pri malých rekonštrukciách, ktoré  knižnica financovala z vlastných finančných prostriedkov.
     Hovorila o navrhovanom možnom riešení situácie, napr. presťahovať knižnicu do iných priestorov. Mestská časť však momentálne nedisponuje priestormi, ktoré by spĺňali požiadavky a potreby Knižnice Ružinov.
     Ďalej informovala, že v máji 2016 bola vykonaná obhliadka priestorov s návrhom spracovať projektovú dokumentáciu. Na základe nej bude Knižnica žiadať navýšenie rozpočtu o finančné prostriedky nutné na vykonanie prvej etapy prác. Uviedla, že získali presný návrh, aké práce a v akej postupnosti je nutné realizovať. Realizovanie prác by prebiehalo postupne časovo sa odhaduje na cca 2 roky.
      PaedDr. Barancová požiadala Mgr. Art. Maninu o prípadnú pomoc PhDr. Horákovej pri rekonštrukcii Knižnice Ružinov, s čím on bez problémov súhlasil.
     Členovia boli stručne oboznámení i s problémami na Zimnej ulici, kde sídli Seniorské informačné centrum. I tu je nutné pristúpiť k rekonštrukčným prácam.
     
  K bodu 3:

       Členovia komisie si v sprievode PhDr. Horákovej prezreli poškodené priestory knižnice. Na mieste im ukázala a vysvetlila mieru poškodenia i jeho dôsledky. Napriek tomu, že stuchnutý zápach bol vďaka opatreniam knižnice menej citeľný pri vstupe do budovy ako v minulosti, v postihnutých priestoroch bol stále veľmi intenzívny. Komisia skonštatovala, že hygienické podmienky zamestnancov nie sú dodržané a že pracovať v takýchto podmienkach je naozaj zdraviu veľmi škodlivé.    

K bodu 4:

     Nevyskytli sa žiadne ďalšie podnety, ktoré by bolo nutné prerokovať. Pracovné stretnutie ukončila PaedDr. Barancová.

                                                                                                    PaedDr. Mária Barancová v. r. 
                                                                                                       predsedníčka komisie

V Bratislave   30. 8.  2016
Zapísala: Mgr. J. Lukáčová v. r.